Jørgen Arbo-Bæhr (EL), 2005-05-12:
Da vores ordfører på området ikke kan være til stede, vil jeg oplæse følgende: Enhedslisten ønsker, at alle ældre skal have et værdigt liv, at alle ældre skal have ret til at spise den mad, de kan lide, og selvfølgelig skal maden være af en ordentlig kvalitet.
Det har Enhedslisten allerede fremsat forslag om.
Som der står i bemærkningerne til Dansk Folkepartis forslag, har Ældre Sagen allerede dokumenteret, at det ikke står så godt til i alle kommuner, og det er derfor underligt, at Dansk Folkeparti vil undersøge det igen – det er ganske vist en landsdækkende undersøgelse, men hvorfor ikke bare skride til handling og se at få bedre forhold med det samme?
Dansk Folkeparti foreslår en undersøgelse, der ikke bliver færdig, så den kan nå at blive implementeret i den kommende finanslov eller i de kommende forhandlinger med kommunerne og heller ikke kan indarbejdes i lovarbejdet om kommunalreformen.
Det fremgår også af forslaget, at den daglige pris for mad er rigtig vigtig for de ældre.
Derfor er det selvfølgelig dybt underligt, at fru Pia Kristensen som byrådsmedlem i Solrød Kommune har stemt for, at den daglige pris i 2004 måtte stige med 6 kr.
Måske forestiller Dansk Folkeparti sig, at det er gratis.
Måske forestiller man sig, at hvis der peges på forbedringer, kan de gøres inden for rammen.
I så fald må man også mene, at de nuværende ansatte og ansvarlige gør deres arbejde rigtig, rigtig dårligt.
Det mener vi ikke i Enhedslisten, vi mener, at de ansatte knokler og får det bedste ud af alt for lidt, og at der derfor skal flere penge til.
Samtidig har Enhedslisten jo peget på en model, hvor man kan fordele arbejdet og tiden, så der kan komme flere hænder til f.eks. at lave mad i samarbejde med de ældre i et hyggeligere tempo med en ordentlig kvalitet og med de retter, som de ældre måtte ønske.
Når det er sagt, vil jeg godt indrømme, at der er gode takter i forslaget.
Enhedslisten er som nævnt enig i, at de ældre skal have lov til at være med til at tilberede deres egen mad.
Men netop den kommunalreform, som Dansk Folkeparti er med i, er den største trussel mod, at dette kommer til at ske.
Et eksempel: Velfærdsudvalget i Nordisk Råd holdt sommergruppemøde og var sammen med en borgmester på besøg i Rødekro, bl.a. på et plejehjem.
Her så vi for første gang, hvordan beboere, personale og borgmesteren var meget bekymrede for sammenlægningen med nabokommunerne, for der var ordningen med eget køkken på plejehjemmene allerede sparet væk.
Vil det blive den mindste fællesnævner, der vil sætte dagsordenen i den nye, store kommune, som allerede fra start skal spare penge, fordi de skal omstrukturere og gøre det udgiftsneutralt?
I Enhedslisten er vi ikke i tvivl.
Det bliver selvfølgelig sådan, at det enormt hyggelige køkken på plejehjemmet med det faste personale, som beboerne kender, vil blive nedlagt, og at beboerne fremover vil få maden bragt fra centralkøkken.
Og kvaliteten af den mad er jo som bekendt ganske ringe, og der er ingen medindflydelse eller socialt samvær knyttet til tilberedningen af mad.
Det er ganske sjovt at læse, at Dansk Folkeparti vil sikre borgerne mulighed for at få alternativer til den udbragte mad.
Det er jo som stjålet ud af Enhedslistens forslag om et værdigt liv til alle ældre, et forslag, som Dansk Folkeparti ikke ville støtte.
Men det ser ud til, at Dansk Folkeparti nu mener, at den argumentation ikke gælder, når det drejer sig om de ældres mad.
Det vil vi naturligvis gerne gå i positiv dialog om, men hvis man reelt vil noget, der virker på det her område, burde man sætte nogle kræfter ind for at sikre de ældre borgere, der er omtalt i det her forslag, så de ikke bliver nogle af de mange tabere i den kommende kommunalreform, noget, der rækker langt videre end at ville igangsætte en undersøgelse.
Vi forholder os åbent til, at forslaget i udvalgsarbejdet kan forbedres, f.eks. så undersøgelsens tidsfrist kan blive så kort, at resultaterne kan nå at blive til virkelighed for borgerne inden strukturreformen, så der kan sættes større fokus på konkret handling.